作者:韋莊
標題:雜體聯錦
內容:攜手重攜手，夾江金線柳。江上柳能長，行人戀尊酒。尊酒意何深，為郎歌玉簪。玉簪聲斷續，鈿軸鳴雙轂。雙轂去何方，隔江春樹綠。樹綠酒旗高，淚痕沾繡袍。袍縫紫鵝濕，重持金錯刀。錯刀何燦爛，使我腸千斷。腸斷欲何言，簾動真珠繁。真珠綴秋露，秋露沾金盤。金盤湛瓊液，仙子無歸跡。無跡又無言，海煙空寂寂。寂寂古城道，馬嘶芳岸草。岸草接長堤，長堤人解攜。解攜忽已久，緬邈空回首。回首隔天河，恨唱蓮塘歌。蓮塘在何許，日暮西山雨。